Liberal Alliances leder, Anders Samuelsen, bliver nu lidt mere konkret om, hvad det er for et forslag til skattelettelser, regeringen spiller ud med om kort tid.

Han har tidligere sagt, at der bliver tale om "historisk store skattelettelser", men nu går han skridtet videre.

- Jeg så, at Børsen (dagblad, red.) forleden gættede på skattelettelser for 10 milliarder kroner. Jeg kan bare sige, at det er mere ambitiøst end det, siger Anders Samuelsen til DR Nyheder i forbindelse med LA's sommergruppemøde i Silkeborg.

Så hvad taler vi om?

- Det rigtige vil være, at vi får en samlet fremlæggelse af det, men det er mere ambitiøst end det, man har set tidligere.

Hvor ser I, at den største lettelse skal ske?

- Vi håber, det lykkes med skatten i bunden, skatten på arbejde. Der er også forslag til afgiftslettelser, som også kommer alle danskere til gavn. Der vil være en palette af forslag til, hvor vi kan lette skatten og ad den vej være med til at skabe øget vækst og beskæftigelse, siger Anders Samuelsen.

Læs også : ANALYSE Hellere et hurtigt ryk end et langt og smertefuldt nederlag

LA-lederen opgav i søndags at komme igennem med sit krav om topskattelser i forbindelse med efterårets skatteforhandlinger, på trods af at det står i regeringsgrundlaget, at markant færre danskere skal betale topskat.

Og på trods af, at Liberal Alliance har haft som ultimativt krav, at topskatten skulle sænkes med fem procentpoint.

Anders Samuelsens tilbagetog på regeringens vegne kom, efter at Dansk Folkeparti i sidste uge gjorde det klart, at partiet ikke på nogen måde vil være med til at lette topskatten – hverken ved at sænke procentsatsen eller hæve grænsen for, hvornår man skal betale topskat.

Socialdemokratiet har ligeledes afvist at lette topskatten.